“በታላቁ የህዳሴ ግድብ ዙሪያ ያልተቋጩ ጉዳዮችን አጠናቅቀን ሁሉም ተጠቃሚ የሚሆንበትን መንገድ ለመቀየስ ተስማምተናል”- ጠቅላይ ሚኒስትር ዶክተር ዐቢይ አሕመድ
አዲስ አበባ፦በታላቁ ህዳሴ ግድብ ዙሪያ ያልተቋጩ ጉዳዮች ተጠናቀው ሁሉም ተጠቃሚ የሚሆንበትን መንገድ ለመቀየስ ስምምነት ላይ መደረሱን ጠቅላይ ሚኒስትር ዶክተር ዐቢይ አሕመድ አስታወቁ። ከሱዳኑ ጠቅላይ ሚኒስትር አብደላ ሐምዶክ ጋር በሕዳሴ ግድብ ዙሪያ መወያየታቸውን ገለጹ።የጠቅላይ ሚኒስትሩ ከሱዳኑ ጠቅላይ ሚኒስትር አብደላ ሐምዶክ ጋር ያደረጉትን ውይይት አስመልክተው በፌስቡክ ገፃቸው ባወጡት መረጃ፤ ታላቁን የሕዳሴ ግድብ በተመለከተ ለሁሉም አካላት በሚስማማ መፍትሔ ላይ መምከራቸውን አስታውቀዋል። ”የተሳሳተ ግንዛቤ የነበረባቸውን ጉዳዮች አጥርተን ተነጋግረናል፤ በውኃ ሚኒስትሮቻችን አማካኝነት የቴክኒክ ውይይቶችን ለመቀጠል እና ያልተቋጩ ጉዳዮችን አጠናቅቀን ሁሉም ተጠቃሚ የሚሆንበትን መንገድ ለመቀየስ ተስማምተናል” ብለዋል። የሕዳሴው ግድብ ለሁሉም ሀገራት የኢኮኖሚ ጠቀሜታ እንዳለው እና በመተባበር ዕድሉን ልንጠ ቀምበት እንደሚያስፈልግ በአጽንዖት ማስረዳታ ቸውንም ገልጸዋል።የጠቅላይ ሚኒስትር ጽህፈት ቤት በበኩሉ ውይይቱን አስመልክቶ ባወጣው መረጃ እንዳስታ ወቀው፣ ውይይቱ ትናንት በቪዲዮ ካንፈረንስ ተካሄ ዷል።ውይይቱ ታላቁ የኢትዮጵያ ሕዳሴ ግድብን አስመልክቶ በሁለቱ ሀገራት መካከል ያልተቋጩ ጉዳዮችን ለማጠናቀቅ እና የተዛባ ግንዛቤ የነበረባቸውን ጉዳዮች ለማጥራት የታለመ እንደነበርም አመልክቷል።የአካባቢ ጥበቃ፣ የግድቡ የደኅንነት ሁኔታ እና የመረጃ ልውውጥን ስለ ማመቻቸት፣ በሱዳን በኩል ለተነሱት ጉዳዮች ምላሽ መሰጠቱንም ገልጸዋል። ጠቅላይ ሚኒስትር ዶክተር ዐቢይ በውይይቱ ላይም ታላቁ የኢትዮጵያ ህዳሴ ግድብ ወቅታዊ የሥራ ክንውኑ ያለበትን ደረጃ ገልጸዋል። የሕዳሴው ግድብ ለሦስቱ የተፋሰሱ ሀገራት ኢኮኖሚ መጠናከር ምቹ ሁኔታ እንደሚፈጥር መናገራቸውን አመልክቷል።ውይይቱን በሁለቱ ሀገራት የውኃ ሚኒስትሮች አማካኝነት ለመቀጠል ስምምነት ላይ መረደሱንም አስታውቋል።በውይይት ጠቅላይ ሚኒስትር ዶክተር ዐቢይን ጨምሮ የውጭ ጉዳይ ሚኒስትር አቶ ገዱ አንዳርጋቸው እና የውሃ፣ መስኖ እና ኢነርጂ ሚኒስትሩ ዶክተር ኢንጂነር ስለሺ በቀለ እና የሁለቱም ሀገራት ከፍተኛ ልዑካን መሳተፋቸውንም አመልክቷል።አዲስ ዘመን ግንቦት 15 ቀን 2012 ዓ.ም በጋዜጣው ሪፖርተር